Zambias bank

Zambias bank (Bank of Zambia) er sentralbanken i Zambia. Den ble etablert 7. august 1964. Sentralbanken har hovedkontor i Lusaka, og et mindre kontor i Ndola.


== Forhistorie ==
Den første institusjonen som hadde konturene av å være en sentralbank i Zambia var Southern Rhodesia Currency Board, som lå i Salisbury i Sør-Rhodessia (i dag Harare i Zimbabwe). Dette valutarådet ble etablert i 1938, og dekte områdene Nord-Rhodesia (som i dag er Zambia), samt Sør-Rhodesia og Nyasaland (i dag Malawi). Disse 3 områdene hadde et valutasamarbeid. 
I 1954 ble eierskapet til dette valutarådet overført fra Sør-Rhodesia til den nyetablerte Føderasjonen av Rhodesia og Nyasaland (1953), som bestod av alle de 3 nevnte områdene. 
Imidlertid har et valutaråd kun én oppgave – å utstede valuta. Det mangler dermed mange av de oppgavene en sentralbank normalt har. 


== Etableringen av sentralbanken ==
I mars 1956 ble Bank of Rhodesia and Nyasaland opprettet, for å gi føderasjonen en reell sentralbank. Den hadde alle de oppgavene en sentralbank normalt har, som ansvar for pengepolitikken, å være bankenes bank og regjeringens bank, samt forvalte landets valutareserver m.m. 
Da føderasjonen ble oppløst 31. desember 1963 ble også Bank of Rhodesia and Nyasaland oppløst.  Bank of Northern Rhodesia, som var Lusaka-kontoret under Bank of Rhodesia and Nyasaland, ble da også nedlagt, og 7. august 1964 ble Bank of Zambia formelt etablert. Ved starten hadde banken 100 ansatte. 


== Vekst og økt ansvar ==
Ved opprettelsen hadde banken kun to avdelinger; General Manager's department og Secretary's department, eller Direktørens kontor og Sentralbanksjefens kontor. Den første hadde ansvar for implementering av landets pengepolitikk, utstedelse av penger, bankdrift, statsobligasjoner, børskontroll og valutakontroll. Den andre hadde ansvar for personalsaker, administrasjon, internkontroll og sentralbankens styre. 
Etterhvert vokste banken, og fikk stadig flere ansvarsområder, som også ble gjenspeilet i nye avdelinger. De fikk en forskningsavdeling i 1967, driftsavdeling ("Operations") i 1976, Personal- og administrasjonsavdeling i 1977, Børskontroll, Import- og eksportkontroll og Eiendomsavdeling ("Estate and Properties"), alle i 1981. 
I 1982 etablerte de en egne avdelinger for banknæringen og valuta ("Banking and Currency"), små bedrifter ("Small Scale Industries") og tilsyn ("Inspection"). 
I 1984 etablerte de egne avdelinger for statsgjeld, transport og statsobligasjoner. 


== I dag ==
Sentralbanken har alle de oppgaver en moderne sentralbank har;

definere og implementere Zambias pengepolitikk
være regjeringens bank
lisensiere og regulere bank- og finansnæringen
styre landets bank-, valuta- og betalingssystemerSentralbanken jobber også aktivt mot hvitvasking av penger. Den har et eget direktiv som beskriver dette; Bank of Zambia Anti-Money Laundering Directives.Zambia har hatt økonomisk vekst de siste årene; i hele perioden 2009 til 2014 hadde de fra 5 til 10,3 % økning i BNP. Inflasjonen har vært høy, men variert en del; årlig inflasjon var 30,1% i 2000, men var nede i 8,2 og 8,9% 2006 og 2007. I 2015 var den 21,1%.Sentralbanken hadde inflasjonsmål på 7% i 2015.


== Sentralbanksjef ==
Sentralbanksjef (Governor) pr. juni 2022 er Denny Kalyalya. Han overtok etter Christopher Mvunga i september 2021, og var også sentralbanksjef fra februar 2015 til august 2020..


== Tidligere sentralbanksjefer ==
1964-1967 – H. C. Harret
1967-1970 – Dr Justin B. Zulu
1970-1972 – Valentine S. Musakanya
1972-1976 – Bitwell R. Kuwani
1976-1981 – Luke J Mwananshiku
1981-1984 – Bitwell R. Kuwani
1984-1986 – David A. R. Phiri
1986-1987 – Leonard Chivuno
1987-1989 – Francis X. Nkhoma
1990-1992 – Jacques A. Bussieres
1992-1995 – Dominic Mulaisho
1995-2002 – Jacob Mwanza
2002-2011 - Caleb M. Fundanga
2011-2015 - Michael Mikayeli Gondwe


== Se også ==
Liste over verdens sentralbanker


== Referanser ==


== Eksterne lenker ==
Offisielt nettsted